乾化二年六月，太祖遇弒，友珪自立，殺博王友文，以弒帝之罪歸之。以均王友貞為東京留守、開封尹，敬翔為中書侍郎、同中書門下平章事，戶部尚書李振為崇政院使。明年，友珪改元曰鳳曆。二月，駙馬都尉趙岩至東都，友貞私與之謀，遣馬慎交之魏州，見楊師厚計事。師厚遣小校王舜賢至洛陽，告左龍虎統軍袁象先使討賊。是時懷州龍驤屯兵叛，方捕索之，友貞乃偽為友珪詔書，發左右龍驤在東都者皆還洛陽，因激怒之曰：「天子以懷州屯兵叛，追汝等欲盡坑之。」諸將皆泣，莫知所為。友貞曰：「先皇帝經營王業三十餘年，今日尚為友珪所殺，汝等安所逃死乎！」因出太祖畫像示諸將而泣曰：「汝能趨洛陽擒逆賊，則轉禍為福矣。」軍士皆呼萬歲，請友貞為主，友貞乃遣人趣象先等。庚寅，象先等以禁兵討賊，友珪死，杜曉見殺。象先遣趙岩持傳國寶至東都，請友貞入洛陽，友貞報曰：「夷門，太祖所以興王業也，北拒並汾，東至淮海，國家藩鎮，多在東方，命將出師，利於便近。」